CELEX ID: 32023D1602

--- ENGLISH ---

Document:
$en_document

Summary:
$en_summary

--- DANISH ---

Document:
4.8.2023
DA
Den Europæiske Unions Tidende
L 196/44
KOMMISSIONENS GENNEMFØRELSESAFGØRELSE (EU) 2023/1602
af 31. juli 2023
om nettet af primary dealere og fastsættelse af kriterierne for at komme i betragtning til lead og co-lead manager-mandater til syndikerede transaktioner med henblik på Kommissionens lånoptagelsesaktiviteter på Unionens og Det Europæiske Atomenergifællesskabs vegne
EUROPA-KOMMISSIONEN HAR —
under henvisning til traktaten om Den Europæiske Unions funktionsmåde,
under henvisning til traktaten om oprettelse af Det Europæiske Atomenergifællesskab,
under henvisning til Europa-Parlamentets og Rådets forordning (EU, Euratom) 2018/1046 af 18. juli 2018 om de finansielle regler vedrørende Unionens almindelige budget 
(
1
)
, særlig artikel 220a, stk. 2, og
ud fra følgende betragtninger:
(1)
I forbindelse med de foranstaltninger, som Unionen traf efter covid-19-krisen, blev der ved Kommissionens afgørelse (EU, Euratom) 2021/625 
(
2
)
 oprettet et net af primary dealere, der skal fungere som et kvalificeret net af kreditinstitutter og investeringsselskaber, som Kommissionen kan trække på med henblik på primær placering af gældsværdipapirer, fremme af sådanne placeringer og i givet fald ydelse af relevante finansielle tjenesteydelser såsom rimelig markedsrådgivning og rimelige markedsoplysninger.
(2)
I overensstemmelse med artikel 220a i forordning (EU, Euratom) 2018/1046 som ændret ved Europa-Parlamentets og Rådets forordning (EU, Euratom) 2022/2434 
(
3
)
 bør lånoptagelse, der er tilladt i henhold til artikel 5, stk. 1, i Rådets afgørelse (EU, Euratom) 2020/2053 
(
4
)
, og, undtagen i behørigt begrundede tilfælde, lånoptagelses- og gældsforvaltningstransaktioner til finansiering af programmer for finansiel bistand, gennemføres af Kommissionen inden for rammerne af en diversificeret finansieringsstrategi. En diversificeret finansieringsstrategi er en generel lånemetode, der giver mulighed for fleksibilitet med hensyn til tidspunktet og løbetiden for enkelte finansieringstransaktioner og for regelmæssige og stabile udbetalinger til støttemodtagerne.
(3)
To år efter oprettelsen af nettet af primary dealere er der behov for visse forbedringer, navnlig med hensyn til procedurerne for meddelelser fra primary dealere og i forbindelse med suspension eller udelukkelse af en primary dealer fra nettet.
(4)
Lånoptagelse på kapitalmarkederne finder sted i stort omfang, og der gennemføres hyppigt udstedelser. Derfor bør tilrettelæggelsen af finansieringstransaktionerne være fleksibel.
(5)
Primary dealere, der får adgang til nettet, har ret til at deltage i Kommissionens auktioner med henblik på lånoptagelse på kapitalmarkederne. Fastsættelsen af kriterierne for at komme i betragtning baseres på Kommissionens erfaringer med udvælgelsen af kreditinstitutter og investeringsselskaber inden for rammerne af de eksisterende programmer for finansiel bistand. Der trækkes også på bedste praksis hos statslige og supranationale udstedere.
(6)
Kreditinstitutterne og investeringsselskaberne bør have ret til medlemskab af nettet af primary dealere, hvis de opfylder kriterierne for at komme i betragtning. Disse kriterier har til formål at sikre en effektiv udførelse af funktionen som primary dealere, navnlig kvalificeret gennemførelse af markedstransaktioner og overholdelse af garantistillelsesforpligtelserne. I den forbindelse er det vigtigt, at de primary dealere, der kan komme i betragtning, kan påvise en solid organisatorisk struktur, professionel og forvaltningsmæssig kapacitet, betydelig markedsaktivitet i forbindelse med garantistillelse for statslige og supranationale obligationsudstedelser samt overholdelse af de relevante lovgivningsmæssige rammer, navnlig med hensyn til Unionens tilsynsmæssige krav 
(
5
)
 og tilsynet hermed 
(
6
)
. I overensstemmelse med princippet om gennemsigtighed bør disse kriterier og afgørelser om godkendelse af et kreditinstitut eller et investeringsselskab som primary dealer offentliggøres i 
Den Europæiske Unions Tidende
.
(7)
Medlemskab af net af primary dealere, der forvaltes af en medlemsstat eller en supranational udsteder, giver kreditinstituttet eller investeringsselskabet ret til at deltage i den pågældende udsteders auktioner over offentlige gældsbeviser. Regelmæssig og aktiv deltagelse i statslige eller supranationale auktioner er en pålidelig måde, hvorpå der kan påvises erfaring med forvaltning af offentlige gældsbeviser. Kriterierne for at komme i betragtning som medlem af Unionens net af primary dealere bør derfor være betinget af medlemskab af mindst én medlemsstats eller én europæisk supranational udsteders net af primary dealere eller mekanisme for primary dealere.
(8)
Når primary dealere har fået adgang til nettet af primary dealere, bør de have tilladelse til at bære titlen »medlem af Den Europæiske Unions net af primary dealere« og til at deltage i alle auktioner over Unionens og Euratoms gældsværdipapirer. Disse dealere bør købe et vægtet minimumsgennemsnit af de mængder, der udbydes på auktion, og bør overholde visse indberetningsforpligtelser.
(9)
Disse primary dealere bør også overholde de generelle vilkår og betingelser for deltagelse i nettet af primary dealere, navnlig medlemmernes rettigheder, tilsagn og forpligtelser, årlig revurdering, indberetningsforpligtelser samt regler for kontrol, suspension af medlemskab, udelukkelse fra og mulighed for at trække sig ud af nettet af primary dealere.
(10)
Udstedelsen af gældsværdipapirer inden for rammerne af lånoptagelsesprogrammer gennemføres i tillæg til auktionerne gennem syndikering eller private placeringer. Til det formål udpeger Kommissionen med henblik på hver lånetransaktion de kreditinstitutter eller investeringsselskaber, der opfylder de fastlagte krav for at komme i betragtning i forbindelse med syndikerede transaktioner og private placeringer.
(11)
De medlemmer af nettet af primary dealere, som køber en højere vægtet gennemsnitlig procentdel af de mængder, der udbydes på auktion, end den, der kræves for at være medlem af nettet af primary dealere, som har en tilstrækkelig andel af Unionens og Euratoms gældsværdipapirer på det sekundære marked, og som opfylder minimumskravene i noteringsbetingelserne, bør kunne komme i betragtning til at fungere som lead managere for syndikerede transaktioner. Denne gruppe af dealere bør også forpligte sig til at fremme likviditeten af Unionens og Euratoms gældsværdipapirer gennem yderligere market making-aktiviteter, sikre rimelig rådgivning og rimelige markedsoplysninger til Kommissionen og fremme Unionens og Euratoms udstedelser blandt investorer.
(12)
De opgaver, der er forbundet med rollerne som lead og co-lead managere, bør betragtes som finansielle tjenesteydelser som omhandlet i kapitel 1, afsnit 2, punkt 11.1, litra j), i bilag I til forordning (EU, Euratom) 2018/1046. Udpegelsen af primary dealere, der kan komme i betragtning som medlemmer af syndikatet med henblik på en specifik udstedelsestransaktion, bør derfor baseres på en procedure med forhandling uden forudgående offentliggørelse af en udbudsbekendtgørelse. Proceduren for udnævnelse af lead managere bør omfatte fremsendelse af en anmodning om forslag til dealere, der kan komme i betragtning, og evaluering af de forslag, Kommissionen modtager.
(13)
I betragtning af at Kommissionens forventes at anvende kapitalmarkederne meget hyppigt, er det nødvendigt at oprette en smidig, hurtig og effektiv mekanisme til udpegelse af banker som lead managere for syndikerede transaktioner. Det er derfor nødvendigt at skabe et rimeligt og gennemsigtigt grundlag for at begrænse anmodningen om forslag til en undergruppe af de primary dealere, der kan komme i betragtning til deltagelse i syndikater. Denne yderligere udvælgelse er nødvendig for at afveje behovet for konkurrence i udbudsproceduren for tjenesteydelser til støtte for syndikatet mod behovet for en effektiv forberedelse af tidsfølsomme transaktioner og for at undgå overlapning af primary dealernes bestræbelser på at byde ind på mandater til syndikater. Denne udvælgelse af banker bør baseres på kvalitative og kvantitative kriterier vedrørende den påviste kapacitet hos de primary dealere, der kan komme i betragtning, til at støtte statslig og supranational udstedelse på det primære og det sekundære marked, samt deres evne til at fremme gældsværdipapirer over for investorer. Denne procedure bør også omfatte en rotationsordning, der sikrer lige muligheder for deltagelse for alle de primary dealere, der kan komme i betragtning.
(14)
Primary dealere bør underrette Kommissionen om alle tilfælde af manglende overholdelse af markedspraksis og -etik, herunder om sager, domme, afgørelser eller sanktioner i forbindelse med relevante bestemmelser i forordning (EU, Euratom) 2018/1046 vedrørende systemet for tidlig opdagelse og udelukkelse, særlig artikel 135-142. Disse meddelelser bør udelukkende vedrøre primary dealere selv og deres moderselskaber. En sådan meddelelse bør ikke berøre primary dealeres forpligtelse til straks at underrette Kommissionen om eventuelle ændringer af forhold, der er angivet under ansøgningsproceduren.
(15)
For at øge likviditeten af Unionens og Euratoms gældsværdipapirer på det sekundære marked og styrke prisfastsættelsen og gennemsigtigheden bør der indføres noteringsbetingelser, som tilskynder primary dealere til at optræde som market-makere i forbindelse med notering af Unionens og Euratoms gældsbeviser på anerkendte elektroniske platforme. Medlemmerne af nettet af primary dealere bør have passende incitamenter til at deltage i sådanne market making-aktiviteter. Med henblik herpå bør kriterierne for opfyldelse af noteringsbetingelserne fastlægges.
(16)
For at give alle primary dealere yderligere incitamenter til at deltage i market making-aktiviteter bør også de primary dealere, der understøtter likviditeten af Unionens og Euratoms gældsværdipapirer på det sekundære marked, og som opfylder minimumskriterierne i noteringsbetingelserne, men som ikke opfylder kriterierne for at komme i betragtning som lead managere for syndikerede transaktioner, have lettere adgang til co-lead manager-mandater til syndikerede transaktioner. En sådan adgang til co-lead manager-mandater vil gøre det muligt for Kommissionen at skabe yderligere incitamenter for et bredere spektrum af medlemmer af nettet af primary dealere, der træffer foranstaltninger til at støtte Unionens og Euratoms udstedelse af gældsbeviser. Der bør derfor fastsættes kriterier for at komme i betragtning til co-lead manager-mandater til syndikerede transaktioner. Kommissionen bør overveje co-lead manager-mandater for mindst én transaktion inden for den periode, der er omfattet af en finansieringsplan udarbejdet i overensstemmelse med artikel 4 i Kommissionens gennemførelsesafgørelse (EU, Euratom) 2022/2544 
(
7
)
.
(17)
Forpligtelserne vedrørende lead og co-lead manager-mandater bør klart defineres og afgrænses, og kriterierne for at komme i betragtning til co-lead manager-mandater bør stå i et rimeligt forhold til fordelene ved rollen. Med henblik herpå kan co-lead manager-mandater også tildeles primary dealere, der opfylder de relevante kriterier for at komme i betragtning, men som muligvis ikke opfylder alle de yderligere forpligtelser, der er nødvendige for at få tildelt et lead manager-mandat. Alle primary dealere, der opfylder kriterierne for at komme i betragtning til co-lead manager-mandater, bør opfordres til at deltage som co-lead manager i en syndikeret transaktion, undtagen i tilfælde hvor den operationelle effektivitet bedre kan sikres gennem en undergruppe af co-lead manager-mandater, der kan komme i betragtning. I sådanne tilfælde bør de co-lead manager-mandater, der kan komme i betragtning, udvælges efter alfabetisk rækkefølge og inden for rammerne af en rotationsordning.
(18)
For yderligere at styrke beskyttelsen af Unionens finansielle interesser bør procedurerne for suspension og udelukkelse af primary dealere være klare og effektive. Det er vigtigt at sikre, at en primary dealer om nødvendigt kan suspenderes med omgående virkning. I tilfælde, hvor der indledes en procedure vedrørende udelukkelse, bør en sådan procedure give primary dealere tilstrækkelig tid til at reagere på en skrivelse om manglende overholdelse fra Kommissionen og om nødvendigt træffe afhjælpende foranstaltninger, hvis en sådan manglende overholdelse kan afhjælpes.
(19)
Under hensyntagen til behovet for at beskytte Unionens finansielle interesser bør der fastsættes regler for at sikre, at medlemmerne af nettet af primary dealere opfylder de i denne afgørelse fastsatte forpligtelser og andre relevante gældende bestemmelser, navnlig de generelle vilkår og betingelser. Det Europæiske Kontor for Bekæmpelse af Svig (OLAF) bør involveres i tilsynet hermed, når det er relevant.
(20)
Ved afgørelse (EU, Euratom) 2021/625 blev nettet af primary dealere oprettet, og der blev navnlig fastsat kriterier for at komme i betragtning i forbindelse med udvælgelsen af dets medlemmer. Ved Kommissionens afgørelse (EU) 2021/857 
(
8
)
 blev afgørelse (EU, Euratom) 2021/625 ændret, og kriterierne for at komme i betragtning blev udvidet til at omfatte visse investeringsselskaber, der har tilladelse til at udøve virksomhed som garant for finansielle instrumenter og/eller placering af finansielle instrumenter på grundlag af en fast forpligtelse i henhold til direktiv 2014/65/EU 
(
9
)
. Denne afgørelse bygger på de principper, der er fastlagt i ovennævnte afgørelser. Nærværende afgørelse bør derfor erstatte Europa-Parlamentets og Rådets afgørelse (EU, Euratom) 2021/625, som derfor bør ophæves —
VEDTAGET DENNE AFGØRELSE:
KAPITEL 1
GENSTAND, ANVENDELSESOMRÅDE OG DEFINITIONER
Artikel 1
Genstand og anvendelsesområde
1.   Ved denne afgørelse oprettes et net af primary dealere, og der fastsættes kriterier for at komme i betragtning til medlemskab, procedurebestemmelser for udvælgelsen af dets medlemmer samt bestemmelser om disses rettigheder og forpligtelser.
2.   Denne afgørelse finder anvendelse på alle Kommissionens lånoptagelses- og gældsforvaltningsaktiviteter på Unionens og Euratoms vegne, hvor Kommissionen udvælger private finansielle modparter.
Artikel 2
Definitioner
I denne afgørelse forstås ved:
1)
»auktion«: Unionens og Euratoms udstedelse af gældsværdipapirer på grundlag af konkurrerende bud via en auktionsplatform på det primære marked
2)
»lånoptagelsesprogrammer«: Unionens og Euratoms programmer, der omfatter lånoptagelsesaktiviteter på de finansielle markeder
3)
»kreditinstitut«: kreditinstitut som defineret i artikel 4, stk. 1, nr. 1), i forordning (EU) nr. 575/2013
4)
»gældsværdipapirer«: gældsbeviser og/eller kortfristede finansielle instrumenter såsom statsgældsbeviser samt alle andre finansielle instrumenter udstedt af Unionen og/eller Euratom
5)
»investeringsselskaber«: investeringsselskaber som defineret i artikel 4, stk. 1, nr. 1), i direktiv 2014/65/EU
6)
»interdealerplatform«: en elektronisk markedsplads for handel mellem dealere, der er etableret i Den Europæiske Union, som defineret i artikel 4, stk. 1, nr. 24), i direktiv 2014/65/EU, hvor primary dealere deltager som market-makere for handel på det sekundære marked
7)
»notere«: faste købs- og salgskurser eller -priser, der afgives på interdealerplatforme, og som fører til en automatisk gennemførelse af en transaktion, hvis en anden deltager har afgivet tilsvarende købs- eller salgskurser eller -priser (central limitordrebog)
8)
»medlemmer af nettet af primary dealere«: alle kreditinstitutter eller investeringsselskaber, der opfylder kriterierne for at komme i betragtning i artikel 4 og er opført på den i artikel 15 omhandlede liste
9)
»europæisk supranational udsteder«: Europarådets Udviklingsbank, den europæiske finansielle stabilitetsfacilitet, den europæiske stabilitetsmekanisme, Den Europæiske Investeringsbank og Den Nordiske Investeringsbank.
Artikel 3
Oprettelse af nettet af primary dealere
Unionens net af primary dealere (»nettet af primary dealere«) omfatter en gruppe af kreditinstitutter og investeringsselskaber, der kan komme i betragtning til at deltage i følgende af Kommissionens lånoptagelses- og gældsforvaltningsaktiviteter:
a)
placering af gældsværdipapirer på de primære kapitalmarkeder, navnlig gennem auktioner og syndikerede transaktioner
b)
fremme af likviditeten af Unionens og Euratoms gældsværdipapirer på de finansielle markeder
c)
tilvejebringelse af rimelig rådgivning og rimelige markedsoplysninger til Kommissionen
d)
fremme og udvikling af placeringen af Unionens og Euratoms gældsværdipapirer.
KAPITEL 2
MEDLEMSKAB AF NETTET AF PRIMARY DEALERE
Artikel 4
Kriterier for at komme i betragtning til medlemskab af nettet af primary dealere
De kreditinstitutter og investeringsselskaber, der opfylder følgende kriterier, kan komme i betragtning til medlemskab af nettet af primary dealere:
a)
er en retlig enhed, der er etableret og har sit hovedkontor i Unionen eller i et land inden for Det Europæiske Økonomiske Samarbejdsområde
b)
er under tilsyn af en kompetent EU-myndighed og har tilladelse til at udøve virksomhed som et af følgende:
i)
et kreditinstitut i henhold til Europa-Parlamentets og Rådets direktiv 2013/36/EU 
(
10
)
 eller
ii)
et investeringsselskab, der er meddelt tilladelse til at udøve aktiviteter som garant for finansielle instrumenter eller til at placere finansielle instrumenter på grundlag af en fast forpligtelse i overensstemmelse med direktiv 2014/65/EU og
c)
er medlem af et europæisk statsligt eller supranationalt net af primary dealere, der er oprettet med henblik på at fungere som modpart for en medlemsstat eller en europæisk supranational udsteder. Med henblik på denne afgørelse forstås der ved et europæisk net af statslige eller supranationale primary dealere en af følgende enheder:
i)
et net, en gruppe eller et organiseret system af finansielle institutioner, der er udpeget af en statslig eller supranational udsteder til at fungere som modpart på markedet inden for rammerne af forvaltningen af offentlig gæld, og hvis medlemskab typisk indebærer deltagelse i udstedelse af offentlige gældsværdipapirer gennem auktioner
ii)
en mekanisme for primary dealere, der i alt væsentligt svarer til det net, den gruppe eller det organiserede system, der er omhandlet i nr. i).
Artikel 5
Forpligtelser
1.   Medlemmerne af nettet af primary dealere forpligter sig til at:
a)
købe et vægtet minimumsgennemsnit på 0,05 % af de mængder, som Unionen og/eller Euratom udbyder på auktion på halvårlig basis i overensstemmelse med del 1 i bilag I
b)
overholde forpligtelsen til over for Kommissionen hver måned præcist, rettidigt og fuldstændigt at indberette de handlede mængder af Unionens og Euratoms gældsværdipapirer i overensstemmelse med det harmoniserede indberetningsformat for handel på det sekundære europæiske marked for statsobligationer, som underudvalget for EU-statsobligationsmarkeder under Den Europæiske Unions Økonomiske og Finansielle Udvalg har oprettet
c)
forelægge en underskrevet kopi af de generelle vilkår og betingelser for primary dealere i Den Europæiske Union
d)
sikre, at de handelstilladelser, der gives til deres handelspersonale, revurderes hvert kvartal og er lovligt i kraft
e)
overholde markedspraksis og -etik, navnlig følgende:
i)
overholde de adfærdsregler og højeste standarder inden for den markedspraksis, der finder anvendelse på deres transaktioner vedrørende værdipapirer med fast afkast i EUR
ii)
primary dealere og deres moderselskaber anvender foranstaltninger til bekæmpelse af hvidvask af penge og finansiering af terrorisme i overensstemmelse med gældende nationale love og administrative bestemmelser og gældende EU-ret
iii)
enhver primary dealer underretter straks Kommissionen om eventuelle sager, som en kompetent myndighed i en medlemsstat har indledt vedrørende den pågældendes aktiviteter som kreditinstitut eller investeringsselskab. Enhver primary dealer underretter Kommissionen om enhver foranstaltning eller afgørelse, der er truffet som følge af sådanne sager
iv)
enhver primary dealer underretter straks Kommissionen, hvis den pågældende eller dennes moderselskab dømmes for en strafferetlig handling, herunder skatteunddragelse, eller er genstand for administrative eller disciplinære sanktioner eller suspenderes eller udelukkes fra en brancheorganisation i en medlemsstat
v)
hvis en kompetent myndighed i en medlemsstat konstaterer mangler vedrørende bekæmpelse af hvidvask af penge eller finansiering af terrorisme eller pålægger sanktioner for hvidvask af penge eller finansiering af terrorisme, underretter de pågældende primary dealere straks Kommissionen herom og giver meddelelse om de afhjælpende foranstaltninger
vi)
en primary dealer skal undgå at indgå transaktioner vedrørende Unionens og Euratoms gældsværdipapirer, som involverer modparter registreret eller etableret i et land, der er medtaget på EU-listen over ikkesamarbejdsvillige skattejurisdiktioner, eller som er udpeget som et højrisikotredjeland i henhold til artikel 9, stk. 2, i direktiv (EU) 2015/849 og opført i delegeret forordning (EU) 2016/1675, eller som rent faktisk ikke overholder Unionens eller internationalt anerkendte skattestandarder for gennemsigtighed og udveksling af oplysninger eller overtræder sanktionsordninger, navnlig restriktive foranstaltninger i henhold til artikel 215 i TEUF
f)
behandle alle oplysninger fra Kommissionen fortroligt.
2.   Med henblik på stk. 1, litra b), vurderes kvaliteten af indberetningen regelmæssigt, og resultatet meddeles den interesserede primary dealer. Den pågældende primary dealer underrettes, hvis de meddelte oplysninger ikke er nøjagtige.
3.   Med henblik på stk. 1, litra e), evaluerer Kommissionen primary dealeres adfærd i forbindelse med disses gennemførelse af syndikerede transaktioner og andre gældsforvaltningstransaktioner, hvad angår parathed, markedsneutralitet samt korrekt og effektiv gennemførelse.
Artikel 6
Generelle vilkår og betingelser
1.   De generelle vilkår og betingelser finder anvendelse på alle lånoptagelses- og gældsforvaltningsaktiviteter, der gennemføres af Kommissionen inden for rammerne af lånoptagelsesprogrammerne i henhold til denne afgørelse.
2.   I de generelle vilkår og betingelser fastsættes følgende i henhold til denne afgørelse:
a)
nærmere bestemmelser om forpligtelserne i den periode, som deltagelsen i nettet af primary dealere omfatter, og nærmere oplysninger om kriterierne for at komme i betragtning til lead og co-lead manager-mandater
b)
indholdet af og proceduren for den årlige revurdering
c)
nærmere bestemmelser om indberetningsforpligtelser
d)
regler for kontrol
e)
nærmere oplysninger om regler og procedurer for suspension af medlemskab, ophævelse af denne suspension og udelukkelse fra nettet af primary dealere og
f)
bestemmelser om muligheden for at trække sig ud af nettet af primary dealere
g)
nærmere bestemmelser om noteringsbetingelserne, herunder observationsperioden og kravene og proceduren for anerkendelse af interdealerplatformen.
3.   Alle frister beregnes som følger:
a)
hvis en frist er udtrykt i dage eller måneder fra en bestemt dato eller begivenhed, regnes den dag eller måned, hvorpå den pågældende dato falder, eller hvor den pågældende begivenhed indtræffer, ikke som værende inden for fristen
b)
frister udtrykt i dage omfatter kun arbejdsdage. Til definitionen af arbejdsdage anvendes den luxembourgske kalender for hellig- og fridage (https://www.abbl.lu/fr/topic/bank-holidays/)
c)
en frist udtrykt i måneder udløber ved udgangen af den dag i den sidste måned, der svarer til den dag, hvor den dato eller den begivenhed, hvorfra fristen blev beregnet, faldt eller indtraf
d)
hvis den dag, hvor en frist udtrykt i måneder ville udløbe, ikke forekommer i fristens sidste måned, udløber fristen med udgangen af månedens sidste dag
e)
hvis en frist udtrykt i måneder udløber på en helligdag eller en fridag, forlænges den til udgangen af den førstkommende arbejdsdag.
Artikel 7
Rettigheder for medlemmer af nettet af primary dealere
Medlemmer af nettet af primary dealere har følgende rettigheder:
a)
at betegne sig som »medlemmer af Den European Unions net af primary dealere«
b)
at deltage i og byde på enhver auktion over Unionens eller Euratoms gældsværdipapirer
c)
regelmæssigt og mindst en gang om året at modtage feedback vedrørende deres resultater, navnlig i tilknytning til deres rangordning på auktionerne og de sekundære markeder; denne feedback baseres på den interne evalueringsprocedure, der er omhandlet i artikel 13, idet de objektive kriterier meddeles de pågældende primary dealere
d)
at kunne komme i betragtning ved gældsforvaltningstransaktioner, jf. dog kapitel 3, herunder følgende:
i)
private placeringer
ii)
genkøbstransaktioner som defineret i artikel 3, nr. 9), i Europa-Parlamentets og Rådets forordning (EU) 2015/2365 
(
11
)
iii)
swaps som defineret i afsnit 1, punkt 10, i bilag III til Kommissionens delegerede forordning (EU) 2017/583 
(
12
)
e)
når som helst at træde tilbage fra sit medlemskab af nettet af primary dealere ved at underrette Kommissionen herom; en sådan tilbagetrædelse får virkning fra den første arbejdsdag i den første måned efter datoen for meddelelsen.
KAPITEL 3
LEAD OG CO-LEAD MANAGER-MANDATER TIL SYNDIKEREDE TRANSAKTIONER
Artikel 8
Kriterier for at komme i betragtning til lead manager-mandater til syndikerede transaktioner
Medlemmerne af nettet af primary dealere kan komme i betragtning som lead managere for syndikerede transaktioner, forudsat at følgende kriterier er opfyldt:
a)
de har købt en minimumsandel af de mængder, som Unionen og Euratom har udbudt på auktion, på grundlag af et vægtet gennemsnit baseret på de seneste auktioner på løbende basis
b)
de har på grundlag af de transaktionsdata, der er indberettet i overensstemmelse med denne afgørelse, fremlagt dokumentation for, at de blandt primary dealere løbende har en minimumsmarkedsandel af Unionens og Euratoms gældsværdipapirer på de sekundære markeder
c)
de har opfyldt minimumskravene i noteringsbetingelserne i observationsperioden
d)
de har som en del af de generelle vilkår og betingelser accepteret de generelle vilkår og betingelser for mandater til syndikerede transaktioner, og de har accepteret gebyroversigten.
De minimumsandele, der er omhandlet i stk. 1, litra a) og b), de minimumskrav, der er omhandlet i stk. 1, litra c), samt de øvrige nærmere bestemmelser om lead manager-mandater baseres på bedste markedspraksis, navnlig hos sammenlignelige udstedere, og afspejler balancen mellem fordele og forpligtelser for medlemmerne af nettet af primary dealere. Hvis kriteriet omfatter relative andele, skal procentsatserne tage hensyn til det samlede antal primary dealere.
Artikel 9
Kriterier for at komme i betragtning til co-lead manager-mandater til syndikerede transaktioner
Medlemmerne af nettet af primary dealere kan komme i betragtning som co-lead managere for syndikerede transaktioner, forudsat at følgende kriterier er opfyldt:
a)
de har som en del af de generelle vilkår og betingelser accepteret de generelle vilkår og betingelser for co-lead manager-mandater til syndikerede transaktioner, og de har accepteret gebyroversigten
b)
de har opfyldt minimumskravene i noteringsbetingelserne i observationsperioden og
c)
de har ikke fået tildelt et lead manager-mandat i observationsperioden.
De minimumskrav, der er omhandlet i stk. 1, litra b), og den observationsperiode, der er omhandlet i stk. 1, litra b) og c), samt de øvrige nærmere bestemmelser om co-lead manager-mandater baseres på bedste markedspraksis, herunder hos sammenlignelige udstedere, og afspejler balancen mellem fordele og forpligtelser for medlemmerne af nettet af primary dealere.
Artikel 10
Gebyroversigt
Den gebyroversigt, der er omhandlet i artikel 8, stk. 1, litra d), og artikel 9, litra a), finder anvendelse på lånoptagelses- og gældsforvaltningstransaktioner. I gebyroversigten fastsættes et vederlag, der er passende i forhold til de omkostninger, der påhviler de primary dealere, der kan komme i betragtning, og de risici, de løber, når de gennemfører Unionens og Euratoms lånoptagelses- og gældsforvaltningstransaktioner, samtidig med at der sikres omkostningseffektivitet for Unionen, og der tages hensyn til de særlige forhold ved Unionens udstedelse af gældsbeviser, navnlig mængder og løbetider. Der henvises til gebyroversigten i et bilag til de generelle vilkår og betingelser for lead og co-lead manager-mandater til syndikerede transaktioner.
Artikel 11
Noteringsbetingelser
Minimumskravene i de noteringsbetingelser, der er omhandlet i artikel 8, stk. 1, litra c), og artikel 9, stk. 1, litra b), vedrører handelstidspunkt, antal noteringer og spread, der noteres for bestemte EU-gældsværdipapirer på en anerkendt interdealerplatform i observationsperioden.
Artikel 12
Yderligere forpligtelser for lead manager-mandater
De medlemmer af nettet af primary dealere, som opfylder kriterierne i artikel 8, kan få tildelt et lead manager-mandat til syndikerede transaktioner på grundlag af en vurdering af deres forpligtelse til at gennemføre en eller flere af følgende aktiviteter:
a)
på bedst mulig måde at fremme likviditeten af Unionens og Euratoms gældsværdipapirer med en market making-aktivitet og derved bidrage til prisfastsættelsen, det sekundære markeds effektivitet og en velordnet gennemførelse af handelen
b)
at yde rimelig rådgivning til og fremlægge rimelige markedsoplysninger for Kommissionen med henblik på udformningen og gennemførelsen af lånoptagelsesprogrammerne og navnlig at yde rådgivning forud for offentliggørelsen af finansieringsprogrammet og i forbindelse med forberedelsen af gældsforvaltningstransaktionerne inden for rammerne af lånoptagelsesprogrammerne
c)
at forelægge Kommissionen regelmæssige oplysninger om markedstendenser, analyser og undersøgelser af, hvordan markederne for fastforrentede værdipapirer fungerer, og navnlig markederne for gældsværdipapirer udstedt af stater, supranationale enheder og agenturer
d)
at fremme og udvikle placeringen af Unionens og Euratoms gældsværdipapirer inden for en forskelligartet og bred investorkreds som en del af deres forretningsstrategi.
Artikel 13
Valg af syndikat
1.   Syndikater udvælges i henhold til kapitel 1, afsnit 2, punkt 11.1., litra j), i bilag I til forordning (EU, Euratom) 2018/1046 ved udbud med forhandling uden forudgående offentliggørelse af en udbudsbekendtgørelse.
2.   Kommissionen sender anmodningerne om forslag til en undergruppe af medlemmer af nettet af primary dealere, der kan komme i betragtning, som opfylder kriterierne i artikel 8 og 12, og som ønsker at få et tilbud om deltagelse som lead managere.
3.   Udvælgelsen af undergruppen af medlemmer af nettet af primary dealere, der kan komme i betragtning, og til hvem Kommissionen sender anmodninger om forslag, baseres på objektive kvalitative og kvantitative kriterier vedrørende den påviste kapacitet hos de pågældende primary dealere til at støtte statslig og supranational udstedelse på det primære og det sekundære marked, samt deres evne til at fremme gældsværdipapirer over for investorer. Disse kriterier omfatter også en vurdering af udførelsen af de aktiviteter, der er anført i artikel 12. Kommissionen anvender et rotationskriterium for at sikre, at alle medlemmer af nettet af primary dealere, der kan komme i betragtning, regelmæssigt opfordres til at besvare anmodninger om forslag.
4.   De forslag, der indkommer fra de medlemmer, der kan komme betragtning, jf. stk. 2, evalueres på grundlag af et yderligere sæt objektive kvalitative og kvantitative kriterier og med henblik på oprettelsen af et syndikat, hvis sammensætning er den bedst mulige kombination af managere med henblik på at opnå en optimal gennemførelse af en given transaktion.
5.   Kriterierne for fremsendelse af anmodninger om forslag og for evalueringen af de indkomne forslag meddeles undergruppen af medlemmer af nettet af primary dealere sammen med anmodningen om forslag.
6.   Kommissionen kan på grundlag af markedsforholdene og med henblik på at sikre en optimal gennemførelse af en given transaktion opfordre primary dealere til at tilkendegive deres interesse i et mandat som co-lead manager for en syndikeret transaktion ud over som joint lead manager(e). Kommissionen kan enten opfordre alle primary dealere, der i henhold til artikel 8 kan komme i betragtning, eller en undergruppe heraf, efter alfabetisk rækkefølge og inden for rammerne af en rotationsordning. En sådan opfordring bør overvejes for mindst én syndikeret transaktion inden for den periode, der er omfattet af en finansieringsplan udarbejdet i overensstemmelse med artikel 4 i Kommissionens gennemførelsesafgørelse (EU, Euratom) 2022/2544.
7.   Kommissionen tildeler alle primary dealere, der har efterkommet den i stk. 6 omhandlede opfordring, et co-lead manager-mandat.
KAPITEL 4
ANSØGNING OM MEDLEMSKAB OG UDARBEJDELSE AF LISTEN OVER MEDLEMMERNE AF NETTET AF PRIMARY DEALERE SAMT OVERVÅGNING
Artikel 14
Ansøgning om medlemskab og listen over primary dealere
1.   Interesserede kreditinstitutter og investeringsselskaber indgiver en ansøgning til Kommissionen om medlemskab af nettet af primary dealere ved at udfylde og indgive ansøgningsskemaet og den vedlagte tjekliste vedrørende adgangskriterierne, der findes på Kommissionens websted.
2.   Ansøgninger om adgang til nettet af primary dealere skal indeholde dokumentation for overholdelsen af artikel 4 og 5. Den dokumentation og de bilag, der skal vedlægges, er nærmere beskrevet i ansøgningsskemaet og bilagene hertil.
3.   Hvis ansøgningsskemaet er ufuldstændigt eller indeholder ufuldstændige oplysninger eller utilstrækkelige data, kan ansøgere af Kommissionen blive anmodet om at fremlægge de nødvendige supplerende oplysninger. Hvis de nødvendige supplerende oplysninger ikke indgives inden for en bestemt frist, afvises ansøgningen.
4.   Fremlæggelse af falske, vildledende eller ukorrekte oplysninger eller dokumenter under ansøgningsproceduren medfører, at de pågældende ikke får adgang til nettet af primary dealere, eller det kan i givet fald føre til udelukkelse fra nettet af primary dealere, jf. artikel 17.
5.   På ansøgningsskemaet erklærer hver primary dealer, at vedkommende accepterer de generelle vilkår og betingelser og anerkender dermed den bindende karakter af de generelle vilkår og betingelser og til at være forpligtet heraf.
6.   Ansøgningsskemaet og de generelle vilkår og betingelser underskrives, og de generelle vilkår og betingelser paraferes desuden på hver side af en behørigt bemyndiget repræsentant for den primary dealer, som på grundlag af gældende lovgivning i den relevante jurisdiktion og de relevante selskabsdokumenter er bemyndiget til gyldigt at forpligte den pågældende primary dealer med henblik på opfyldelsen af forpligtelserne og udførelsen af aktiviteterne inden for rammerne af de generelle vilkår og betingelser. Med henblik herpå fremlægges der en udskrift fra det relevante selskabsregister, når ansøgningsskemaet indgives.
7.   Al kommunikation, alle meddelelser og alle oplysninger vedrørende nærværende afgørelse og de generelle vilkår og betingelser sendes til den adresse, hvor de pågældende primary dealere i deres ansøgning har valgt at blive informeret, og stiles til den person, der er udpeget som »koordinator« på ansøgningsskemaet.
Artikel 15
Adgang til nettet af primary dealere
1.   Beslutningen om, hvorvidt en ansøger skal medtages på listen over medlemmerne af nettet af primary dealere, træffes senest to måneder efter indgivelsen af den relevante ansøgning. Hvis en ansøger anmodes om at fremlægge yderligere oplysninger, jf. artikel 14, stk. 3, suspenderes fristen for at træffe en beslutning vedrørende ansøgeren indtil datoen for indgivelsen af de yderligere oplysninger. Hvis en ansøger meddeler Kommissionen, at den pågældende anser ansøgningen for at være fuldstændig, træffes beslutningen inden to måneder. Beslutningen meddeles ansøgeren.
2.   I en beslutning om ikke at lade ansøgeren blive medlem af nettet anføres begrundelsen herfor.
3.   Den opdaterede liste over medlemmerne af nettet af primary dealere offentliggøres en gang om året i 
Den Europæiske Unions Tidende
.
4.   Med henblik på den årlige revurdering opfordres primary dealere til at erklære over for Kommissionen, at de stadig opfylder alle de kriterier for medlemskab, der er fastsat i artikel 4.
Artikel 16
Overvågning
Kommissionen kan foretage eller udpege en tredjepart til at foretage kontrol af, at medlemmerne af nettet af primary dealere overholder denne afgørelse. Medlemmerne af nettet af primary dealere samarbejder med og letter gennemførelsen af denne kontrol, navnlig ved at fremlægge de nødvendige oplysninger og data samt give adgang hertil.
Hvert medlem af nettet af primary dealere:
a)
forelægger Kommissionen den risikogrænse, der er fastsat for handelsaktiviteten i forbindelse med Unionens og Euratoms gældsværdipapirer i overensstemmelse med de generelle vilkår og betingelser
b)
underretter Kommissionen om enhver nedgradering, der foretages af kreditvurderingsbureauer i Unionen, som Den Europæiske Værdipapir- og Markedstilsynsmyndighed har godkendt
c)
underretter øjeblikkeligt Kommissionen om enhver manglende opfyldelse af et hvilket som helst af de i artikel 4 omhandlede kriterier for at komme i betragtning.
Ved at acceptere de generelle vilkår og betingelser giver primary dealere deres samtykke til eventuelle audit og verifikationer i forbindelse med de data, der fremsendes til Kommissionen inden for rammerne af deres indberetningsforpligtelser, navnlig med hensyn til de data, der skal anvendes for at vurdere deres resultater på det sekundære marked.
Artikel 17
Suspension og udelukkelse fra nettet af primary dealere
1.   Medlemskab af nettet af primary dealere kan suspenderes i følgende tilfælde:
a)
indledning af en sag mod en primary dealer, jf. artikel 5, stk. 1, litra e), nr. iii)
b)
indledning af en sag, som kan føre til ophør af medlemskabet af nettet eller den mekanisme, der er omhandlet i artikel 4, litra c)
c)
der er grundlag for udelukkelse af en primary dealer i henhold til artikel 136 i forordning (EU, Euratom) 2018/1046.
Primary dealere skal ved en skrivelse forud for suspensionen opfordres til at fremsætte deres bemærkninger inden for en frist på mindst tre dage fra modtagelsen af skrivelsen, undtagen i behørigt begrundede undtagelsestilfælde, herunder navnlig i forbindelse med omdømmemæssige risici. Afgørelsen om suspension træder i kraft på den første arbejdsdag efter datoen for meddelelsen heraf til den primary dealer, der ikke opfylder kravene. Suspenderede primary dealere kan ikke få tildelt lead eller co-lead manager-mandater i suspensionsperioden.
Suspensionen kan ophæves efter anmodning fra den suspenderede primary dealer. Alt efter hvad der er relevant, fremlægger den pågældende primary dealer sammen med anmodningen tilstrækkelig dokumentation for enten at den sag, der er omhandlet i stk. 1, første afsnit, litra a), er afsluttet og ikke har ført til en sanktion af nogen som helst art over for den suspenderede dealer, eller at den procedure, der er omhandlet i stk. 1, første afsnit, litra b), er afsluttet og ikke har ført til ophør af medlemskabet af nettet eller den mekanisme, der er omhandlet i artikel 4, litra c). Den fremlagte dokumentation vurderes, og der træffes afgørelse inden for 15 arbejdsdage efter modtagelsen af anmodningen, forudsat at der er fremlagt tilstrækkelig dokumentation.
2.   En primary dealer udelukkes fra nettet af primary dealere i følgende tilfælde:
a)
en primary dealer ophører med at opfylde en af betingelserne i artikel 4
b)
udelukkelse af en primary dealer i henhold til artikel 135-142 i forordning (EU, Euratom) 2018/1046
c)
manglende overholdelse af forpligtelserne i henhold til artikel 5, litra a) og c).
3.   Følgende procedure finder anvendelse ved udelukkelse fra nettet af primary dealere i de i stk. 2 omhandlede tilfælde:
a)
den pågældende primary dealer opfordres i en skrivelse forud for udelukkelsen til at fremsætte sine bemærkninger inden for en frist på mindst syv dage fra modtagelsen af skrivelsen
b)
afgørelsen om udelukkelse meddeles den pågældende primary dealer. Afgørelsen om udelukkelse træder i kraft på den første arbejdsdag efter datoen for meddelelsen heraf til den primary dealer, der er udelukket.
4.   En primary dealer kan udelukkes fra nettet af primary dealere i tilfælde af:
a)
manglende overholdelse af forpligtelserne i henhold til artikel 5, litra b), d), e) og f)
b)
en overtrædelse, jf. artikel 30 i Europa-Parlamentets og Rådets forordning (EU) nr. 596/2014 
(
13
)
, som besluttet ved en endelig afgørelse truffet af den relevante kompetente myndighed
c)
en endelig afgørelse truffet af den kompetente myndighed som følge af en hvilken som helst sag, der er omhandlet i artikel 5, stk. 1, litra e), nr. v), eller vedrørende love og administrative bestemmelser om bekæmpelse af hvidvask af penge og finansiering af terrorisme.
5.   Følgende procedure finder anvendelse ved udelukkelse fra nettet af primary dealere i de i stk. 4 omhandlede tilfælde:
a)
den pågældende primary dealer modtager en skrivelse med angivelse af årsagerne til den manglende overholdelse, hvori den pågældende anmodes om at fremsætte bemærkninger og meddele de korrigerende foranstaltninger, som vedkommende har til hensigt at træffe for at genoprette og/eller sikre overholdelse af de relevante kriterier og/eller forpligtelser, og hvori der fastsættes en frist for fremsættelse af bemærkninger på mindst syv dage fra den pågældende primary dealers modtagelse af skrivelsen
b)
under hensyntagen til eventuelle fremsatte bemærkninger og meddelte korrigerende foranstaltninger kan der træffes afgørelse om at udelukke den pågældende primary dealer, som ikke opfylder kravene, fra nettet af primary dealere
c)
i en afgørelse om udelukkelse anføres begrundelsen herfor
d)
afgørelsen om udelukkelse træder i kraft på den første arbejdsdag efter datoen for meddelelsen heraf til den udelukkede primary dealer.
6.   Suspension af medlemskab i henhold til stk. 1, udelukkelse fra medlemskab i henhold til stk. 2-5 og tilbagetrædelse fra medlemskab af nettet af primary dealere i henhold til artikel 7, litra e), påvirker ikke den pågældende primary dealers rettigheder og forpligtelser med hensyn til de kontrakter, der er indgået inden den dato, hvor henholdsvis udelukkelsen, suspensionen eller tilbagetrædelsen bliver effektiv.
7.   Suspension medfører ikke suspension af forpligtelserne i henhold til artikel 5, stk. 1, litra f), og artikel 16.
KAPITEL 5
OVERGANGSBESTEMMELSER OG AFSLUTTENDE BESTEMMELSER
Artikel 18
Kommissionens afgørelse (EU, Euratom) 2021/625 ophæves.
Henvisninger til den ophævede afgørelse gælder som henvisninger til nærværende afgørelse og læses efter sammenligningstabellen i bilag II.
Artikel 19
Artikel 8, litra a) og b), i afgørelse (EU, Euratom) 2021/625 finder fortsat anvendelse på syndikerede transaktioner, der påbegyndes inden den 1. november 2023.
Artikel 8, stk. 1, litra a) og b), artikel 9, stk. 1, litra a) og c), og artikel 11 finder anvendelse på syndikerede transaktioner fra den 1. november 2023.
Artikel 8, stk. 1, litra c), artikel 9, stk. 1, litra b), og artikel 13, stk. 6 og 7, finder anvendelse på syndikerede transaktioner fra den 1. juli 2024.
Artikel 20
Denne afgørelse træder i kraft på tyvendedagen efter offentliggørelsen i 
Den Europæiske Unions Tidende
.
Udfærdiget i Bruxelles, den 31. juli 2023.
På Kommissionens vegne
Ursula VON DER LEYEN
Formand
(
1
)
  Europa-Parlamentets og Rådets forordning (EU, Euratom) 2018/1046 af 18. juli 2018 om de finansielle regler vedrørende Unionens almindelige budget, om ændring af forordning (EU) nr. 1296/2013, (EU) nr. 1301/2013, (EU) nr. 1303/2013, (EU) nr. 1304/2013, (EU) nr. 1309/2013, (EU) nr. 1316/2013, (EU) nr. 223/2014, (EU) nr. 283/2014 og afgørelse nr. 541/2014/EU og om ophævelse af forordning (EU, Euratom) nr. 966/2012 (
EUT L 193 af 30.7.2018, s. 1
).
(
2
)
  Kommissionens afgørelse (EU, Euratom) 2021/625 af 14. april 2021 om oprettelse af nettet af primary dealere og fastsættelse af kriterierne for at komme i betragtning til lead og co-lead manager-mandater til syndikerede transaktioner med henblik på Kommissionens lånoptagelsesaktiviteter på Unionens og Det Europæiske Atomenergifællesskabs vegne (
EUT L 131 af 16.4.2021, s. 170
).
(
3
)
  Europa-Parlamentets og Rådets forordning (EU, Euratom) 2022/2434 af 6. december 2022 om ændring af forordning (EU, Euratom) 2018/1046 for så vidt angår fastlæggelsen af en diversificeret finansieringsstrategi som generel lånemetode (
EUT L 319 af 13.12.2022, s. 1
).
(
4
)
  Rådets afgørelse (EU, Euratom) 2020/2053 af 14. december 2020 om ordningen for Den Europæiske Unions egne indtægter og om ophævelse af afgørelse 2014/335/EU, Euratom (
EUT L 424 af 15.12.2020, s. 1
).
(
5
)
  Se navnlig Europa-Parlamentets og Rådets forordning (EU) nr. 575/2013 af 26. juni 2013 om tilsynsmæssige krav til kreditinstitutter og investeringsselskaber og om ændring af forordning (EU) nr. 648/2012 (
EUT L 176 af 27.6.2013, s. 1
).
(
6
)
  Se navnlig Den Europæiske Centralbanks forordning (EU) nr. 468/2014 af 16. april 2014 om fastlæggelse af en ramme for samarbejde inden for Den Fælles Tilsynsmekanisme mellem Den Europæiske Centralbank og de kompetente nationale myndigheder og med de udpegede nationale myndigheder (SSM-rammeforordningen) (
EUT L 141 af 14.5.2014, s. 1
) og Rådets forordning (EU) nr. 1024/2013 af 15. oktober 2013 om overdragelse af specifikke opgaver til Den Europæiske Centralbank i forbindelse med politikker vedrørende tilsyn med kreditinstitutter (
EUT L 287 af 29.10.2013, s. 63
).
(
7
)
  Kommissionens gennemførelsesafgørelse (EU, Euratom) 2022/2544 af 19. december 2022 om fastlæggelse af ordningerne for administration og gennemførelse af EU's låntagnings- og gældsforvaltningstransaktioner inden for rammerne af den diversificerede finansieringsstrategi og de dermed forbundne långivningstransaktioner (
EUT L 328 af 22.12.2022, s. 109
).
(
8
)
  Kommissionens afgørelse (EU) 2021/857 af 27. maj 2021 om ændring af afgørelse (EU, Euratom) 2021/625 for så vidt angår medtagelse af visse investeringsselskaber i kriterierne for at komme i betragtning til medlemskab af Unionens net af primary dealere (
EUT L 188 af 28.5.2021, s. 103
).
(
9
)
  Europa-Parlamentets og Rådets direktiv 2014/65/EU af 15. maj 2014 om markeder for finansielle instrumenter og om ændring af direktiv 2002/92/EF og direktiv 2011/61/EU (omarbejdning) | (EØS-relevant tekst) (
EUT L 173 af 12.6.2014, s. 349
).
(
10
)
  Europa-Parlamentets og Rådets direktiv 2013/36/EU af 26. juni 2013 om adgang til at udøve virksomhed som kreditinstitut og om tilsyn med kreditinstitutter og investeringsselskaber, om ændring af direktiv 2002/87/EF og om ophævelse af direktiv 2006/48/EF og 2006/49/EF (
EUT L 176 af 27.6.2013, s. 338
).
(
11
)
  Europa-Parlamentets og Rådets forordning (EU) 2015/2365 af 25. november 2015 om gennemsigtighed af værdipapirfinansieringstransaktioner og vedrørende genanvendelse samt om ændring af forordning (EU) nr. 648/2012 (
EUT L 337 af 23.12.2015, s. 1
).
(
12
)
  Kommissionens delegerede forordning (EU) 2017/583 af 14. juli 2016 om supplerende regler til Europa-Parlamentets og Rådets forordning (EU) nr. 600/2014 om markeder for finansielle instrumenter for så vidt angår reguleringsmæssige tekniske standarder for gennemsigtighedskrav for markedspladser og investeringsselskaber med hensyn til obligationer, strukturerede finansielle produkter, emissionskvoter og derivater (
EUT L 87 af 31.3.2017, s. 229
).
(
13
)
  Europa-Parlamentets og Rådets forordning (EU) nr. 596/2014 af 16. april 2014 om markedsmisbrug (forordningen om markedsmisbrug) og om ophævelse af Europa-Parlamentets og Rådets direktiv 2003/6/EF og Kommissionens direktiv 2003/124/EF, 2003/125/EF og 2004/72/EF (
EUT L 173 af 12.6.2014, s. 1
).
BILAG I
1.   
Opfyldelse af forpligtelsen til at købe et vægtet minimumsgennemsnit på 0,05 % af de mængder, unionen og/eller Euratom udbyder på auktion på halvårlig basis
a)
Auktionerne gennemføres via et auktionssystem, der forvaltes af en auktionsholder, som Kommissionen har valgt (»auktionsholder«).
b)
Deltagelse i auktionerne og køb af gældsværdipapirer udbudt på auktion sker i overensstemmelse med de auktionsregler, der er fastsat af auktionsholderen og godkendt af Kommissionen. Primary dealere skal tilslutte sig auktionsreglerne og overholde dem.
c)
Alle primary dealere bør forstå, at de handler og deltager i auktionerne på egen risiko, og at Kommissionen ikke på nogen måde er ansvarlig for en deltagers beslutninger i forbindelse med auktioner og navnlig for direkte eller indirekte tab i forbindelse med transaktioner, som disse deltagere indgår.
d)
Primary dealere skal træffe alle nødvendige foranstaltninger for at sikre, at de kan deltage i auktionen, navnlig indgå kontrakter med auktionsholderen, tage de skridt og opfylde de formaliteter, der er nødvendige for at deltage i auktionerne, og råde over den tekniske infrastruktur, der er nødvendig for at deltage
e)
Kommissionen afholder ingen omkostninger for og påtager sig intet ansvar over for en primary dealer i forbindelse med kontrakterne mellem auktionsholderen og den pågældende primary dealer eller i forbindelse med den tekniske infrastruktur til brug ved auktionen.
f)
Primary dealere kan kun fritages for at opfylde deres forpligtelse i henhold til artikel 5, litra a), i tilfælde af force majeure, hvilket navnlig ikke omfatter tilfælde af funktionsfejl eller tekniske problemer i forbindelse med infrastrukturen.
g)
Beregningerne af den mængde, primary dealere har købt i løbet af den pågældende seksmånedersperiode, vægtes efter følgende tabel:
Restløbetid
< 3,5  m
3,5  m-1 Å
1 Å-4 Å
4 Å-8 Å
8 Å-12 Å
12 Å-17 Å
17 Å-23 Å
> 23 Å
Koefficient
0,5
1
2,5
5,5
10
15
20
25
h)
Denne beregning anvendes for seksmånedersperioder, der går fra april til september og fra oktober til marts. I 2023 gælder følgende periode: fra januar til juni og fra juli til marts i den efterfølgende periode. Artikel 5, litra a), i nærværende afgørelse finder midlertidigt ikke anvendelse på primary dealere, der har fået adgang til nettet af primary dealere efter begyndelsen af den seksmånedersperiode, der er fastsat i litra h). Den finder anvendelse fra udgangen af den seksmånedersperiode, der følger efter den dag, hvor den pågældende primary dealer har fået adgang til nettet af primary dealere.
2.   
Indberetningsforpligtelser
a)
Primary dealere skal på anmodning fremlægge oplysninger om den risikogrænse, som de hver især har sat med henblik på egen positionsforvaltning for handelen med Unionens og Euratoms gældsværdipapirer, samt om, i hvilket omfang risikogrænsen anvendes. De oplysninger, der skal forelægges, angives i anmodningen.
b)
Primary dealere skal straks underrette Kommissionen, hvis de bliver genstand for opgraderinger eller nedgraderinger foretaget af et af de eksterne kreditvurderingsbureauer, som ESMA har godkendt, jf. artikel 18, stk. 3, i Europa-Parlamentets og Rådets forordning (EF) nr. 1060/2009 
(
1
)
.
c)
Primary dealere skal straks underrette Kommissionen om manglende overholdelse af ethvert af de kriterier for at komme i betragtning, der er fastsat i artikel 4.
d)
Primary dealere skal meddele Kommissionen alle ændringer i de kontaktoplysninger, de har oplyst via ansøgningsskemaet, ved brug af den skabelon, der er vedlagt ansøgningsskemaet, inden to uger fra den dato, hvor ændringen trådte i kraft.
e)
Primary dealere skal på anmodning forelægge Kommissionen alle de oplysninger, der er relevante for udførelsen af deres aktiviteter som primary dealere, navnlig om deres aktiviteter på det primære eller det sekundære marked vedrørende Unionens og Euratoms gældsværdipapirer.
(
1
)
  Europa-Parlamentets og Rådets forordning (EF) nr. 1060/2009 af 16. september 2009 om kreditvurderingsbureauer (
EUT L 302 af 17.11.2009, s. 1
).
BILAG II
Sammenligningstabel
Sammenligningstabel
Afgørelse (EU, Euratom) 2021/625 af 14. april 2021
Nærværende afgørelse
Artikel 1
Artikel 1
Artikel 2
Artikel 2
Artikel 3
Artikel 3
Artikel 4
Artikel 4
Artikel 5
Artikel 5
Artikel 6
Artikel 6
Artikel 7
Artikel 7
Artikel 8
Artikel 8
Artikel 9
Artikel 10
Artikel 10
Artikel 12
Artikel 11
Artikel 13
Artikel 12
Artikel 14
Artikel 13
Artikel 15
Artikel 14
Artikel 16
Artikel 15
Artikel 17
Artikel 16
Artikel 18 og 19
Artikel 17
Artikel 20

Summary:
Europa-Kommissionens låntagnings- og gældsforvaltningsaktiviteter — Etablering af et primary dealernetværk af kreditinstitutter
RESUMÉ AF:
Gennemførelsesafgørelse (EU) 2023/1602 om nettet af primary dealere og fastsættelse af kriterierne for at komme i betragtning til lead og co-lead manager-mandater til syndikerede transaktioner i forbindelse med Kommissionens lånoptagelse
HVAD ER FORMÅLET MED AFGØRELSEN?
Det sigter mod at:
Etablere 
EU’s primary dealernetværk
fastsætte kriterier og procedurer for ansøgning og optagelse i netværket, suspension af medlemskab og eksklusion
fastlægge rettigheder og forpligtelser for medlemmerne af netværket
tilvejebringe kriterier og en proces, hvorved medlemmer af netværket tildeles mandater i syndikerede transaktioner af EU’s gældsinstrumenter
1
.
HOVEDPUNKTER
Beslutningen gælder for enhver låntagning og gældsforvaltning, som 
Europa-Kommissionen
 udfører med private finansielle institutioner på vegne af 
Den Europæiske Union
 (EU) og 
Det Europæiske Atomenergifællesskab
 (Euratom).
Primary dealernetværk
Netværket er:
involveret i de følgende af Kommissionens lånoptagelses- og gældsforvaltningsaktiviteter:
placere gældsbeviser på primære kapitalmarkeder, navnlig ved auktioner
2
 og syndikerede transaktioner,
fremme af likviditeten af EU- og Euratom-gældsbeviser på de finansielle markeder,
give Kommissionen ansvarlig rådgivning og markedsintelligens,
at fremme og udvikle anbringelserne af EU- og Euratom-gældsbeviser
åben for kreditinstitutter og investeringsselskaber, som er:
en juridisk enhed med hovedkontor i EU eller 
Det Europæiske Økonomiske Samarbejdsområde
,
under tilsyn af en EU-myndighed og autoriseret til at drive virksomhed som enten kreditinstitut eller investeringsselskab,
et medlem af et europæisk suverænt eller overnationalt primary dealernetværk.
Netværkets medlemmer:
Forpligter sig til:
køb af mindst 
0,05 %
 af beløbet på EU- og/eller Euratom-auktionen hver 6. måned (bilag I fastsætter de tekniske detaljer),
at rapportere månedligt til Kommissionen om de EU- og Euratom-gældsbeviser, de handler,
indsendelse af en underskrevet kopi af de »generelle vilkår og betingelser for EU’s primary dealers« med regler, procedurer og tidsfrister for låntagning og gældsforvaltningsaktivitet,
sikre, at deres handelstilladelse er gyldig og revideret hvert kvartal,
at overholde markedspraksis og etik,
behandler alle oplysninger fra Kommissionen fortroligt
Har ret til:
annoncere sig selv som medlem af »Den Europæiske Unions primary dealernetværk«,
deltage og byde i alle EU- eller Euratom-auktioner over gældsbeviser,
modtage regelmæssig feedback på deres præstationer,
være involveret i gældsforvaltningstransaktioner såsom private investeringer, genkøbsforretninger og swaps,
træde ud af netværket
er berettiget til lead- eller co-lead mandater for syndikerede transaktioner, hvis de opfylder visse kriterier.
Medlemskab
Følgende procedure gælder:
kreditinstitutter og investeringsselskaber henvender sig til Kommissionen, giver de nødvendige oplysninger og legitimationsoplysninger og indvilliger i at overholde de generelle vilkår og betingelser
Kommissionen:
godkender eller afslår ansøgningen inden for 2 måneder,
offentliggør en årlig liste over netværksmedlemmer i 
De Europæiske Fællesskabers Tidende
,
kontrollerer, om medlemmer overholder netværkets regler og suspenderer eller udelukker dem, der ikke gør det.
Denne lovgivning ophæver afgørelse (EU, Euratom) 
2021/625
. Dette etablerede det primary dealernetværket efter 
COVID-19-krisen
. Det var allerede ændret med Kommissionsafgørelse (EU) 
2021/857
.
HVORNÅR GÆLDER BESLUTNINGEN FRA?
Den trådte i kraft den 
24. august 2023
.
BAGGRUND
Traktaterne bemyndiger Kommissionen til at låne på internationale kapitalmarkeder. Lånoptagelse foretages af Kommissionen i overensstemmelse med artikel 220a i forordning (EU, Euratom) 
2018/1046
 som ændret ved forordning (EU, Euratom) 
2022/2434
, låntagning tilladt i henhold til artikel 5, stk. 1, i Rådets afgørelse (EU, Euratom) 2020/2053.
Siden januar 2023 har Kommissionen, som er veletableret på markedet for gældsbeviser, brugt en samlet finansieringstilgang, hvis hovedkomponent er EU-gældsbeviser. Provenuet placeres i en central pulje, som finansierer forskellige politiske programmer, såsom 
NextGenerationEU
-genopretningsinstrumentet og programmet for 
makrofinansiel bistand+
 til Ukraine.
Pr. 
1. december 2023
 havde netværket 37 medlemmer, de fleste af dem kendte navne.
VIGTIGE BEGREBER
Gældsinstrumenter.
 Sedler og/eller kortfristede finansielle instrumenter såsom skatkammerbeviser og andre finansielle instrumenter udstedt af EU og/eller Euratom.
Auktionssalg.
 Udstedelse af gældsbeviser baseret på konkurrencedygtige bud gennem en auktionsplatform på det primære marked.
HOVEDDOKUMENT
Kommissionens gennemførelsesafgørelse (EU) 
2023/1602
 af 
31. juli 2023
 om nettet af primary dealere og fastsættelse af kriterierne for at komme i betragtning til lead og co-lead manager-mandater til syndikerede transaktioner med henblik på Kommissionens lånoptagelsesaktiviteter på Unionens og Det Europæiske Atomenergifællesskabs vegne (EUT L 196 af 
4.8.2023
, 
s. 44-60
).
TILHØRENDE DOKUMENTER
Kommissionens gennemførelsesafgørelse (EU, Euratom) 
2022/2544
 af 
19. december 2022
 om fastlæggelse af ordningerne for administration og gennemførelse af EU’s låntagnings- og gældsforvaltningstransaktioner inden for rammerne af den diversificerede finansieringsstrategi og de dermed forbundne långivningstransaktioner (EUT L 328 af 
22.12.2022
, 
s. 109-122
).
Europa-Parlamentets og Rådets (EU, Euratom) forordning 
2018/1046
 af 
18. juli 2018
 om de finansielle regler vedrørende Unionens almindelige budget, om ændring af forordning (EU) 
nr. 1296/2013
, (EU) 
nr. 1301/2013
, (EU) 
nr. 1303/2013
, (EU) 
nr. 1304/2013
, (EU) 
nr. 1309/2013
, (EU) 
nr. 1316/2013
, (EU) 
nr. 223/2014
, (EU) 
nr. 283/2014
 og afgørelse 
nr. 541/2014/EU
 og om ophævelse af forordning (EU, Euratom) 
nr. 966/2012
 (EUT L 193 af 
30.7.2018
, 
s. 1-222
).
Efterfølgende ændringer til forordning (EU, EURATOM) er blevet indarbejdet i grundteksten. Denne 
konsoliderede udgave
 har ingen retsvirkning.
Europa-Parlamentets og Rådets direktiv 
2014/65/EU
 af 
15. maj 2014
 om markeder for finansielle instrumenter og om ændring af direktiv 2002/92/EF og direktiv 2011/61/EU (omarbejdet) (EUT L 173 af 
12.6.2014
, 
s. 349-496
).
Se den 
konsoliderede udgave
.
seneste ajourføring 
17.1.2024